Muža počas prechádzky na pláži zaujal záhadný balíček. Našiel v ňom mozog
Mozog bol veľký asi ako dlaň a vo veľmi zachovalom stave.
Poriadne zaskočený zostal muž v americkom štáte Wisconsin, ktorý sa minulý utorok (15.9.) prechádzal po pláži. Píše CNN.
James Senda práve prechádzal plážou, keď chcel ísť hľadať takzvané morské sklo. Odrazu narazil na vrecúško zabalené do hliníkovej fólie a zviazané ružovou gumičkou.
Muž mal podozrenie, že v balíčku sú peniaze alebo drogy, a tak ho zo zvedavosti otvoril. Našiel v ňom mozog s ružovými kvetinami a peniazmi.
Polícia uviedla, že mozog nepatril človeku, avšak z akého zvieraťa pochádza lekári zatiaľ určiť nevedia.
Mozog bol veľký asi ako dlaň a vo veľmi zachovalom stave. "Som rád, že som ho našiel ja. Len si predstavte, keby ho našla nejaká babka alebo malé dieťa. Ja mám 47 rokov a ešte teraz som z toho zdesený," povedal James.
Niektorí sa domnievajú, že mozog by mohol byť súčasťou nejakého rituálu. Túto myšlienku podľa nich podporujú nájdené ružové kvetiny.